**Светски дан пантомиме на Википедији**

*Београд, 17. март* - Викимедија Србије и Светска организација пантомимичара обележиће Светски дан пантомиме интернационалним уређивачким маратоном у писању чланака на Википедији. Маратон ће се одржати 22. марта, на дан рођења великог пантомимичара Марсела Марсоа, на Универзитету Сингидунум у Београду и Нишу.

Светска организација пантомимичара део је ГЛАМ програма Викимедије Србије, који подразумева двосмерну сарадњу са институцијама културе у циљу повећања доступности културно-историјског наслеђа на интернету. [Прошле године](http://blog.wikimedia.rs/?p=2231) заједничким деловањем успешно је реализован уређивачки маратон, који је обогатио Википедију на српском језику са 14 чланака, а Википедију на македонском језику са девет нових чланака из области пантомиме. Светска организација пантомимичара је том приликом ослободила и фотографије потребне за илустрацију чланака.

Ове године маратону ће се поново придружити Википедијанци из Македоније и Бугарске, али и уредници из Индије.

Марко Стојановић, председник Светске организације пантомимичара, каже:

„Веома сам узбуђен што је иницијатива коју смо покренули Офер Блум, пантомимичар из Израела и ја заживела у преко 40 земаља на 4 континета и што другу годину за редом сарађујемо са Викимедијом Србије а преко ове организације и са Википедијанцима из других земаља.

Заједно ћемо се постарати да пантомими вратимо значај на целој планети јер је то ипак први језик којим су се људи споразумевали и који сви на планети разумемо. Зато наши слогани и јесу: *Пантомиме језик свих!*, а самим тим и *Пантомима језик мира!“*

На маратону могу учествовати сви заинтересовани добровољци, који желе да науче како се уређује Википедија и тиме преноси знање широм света. Учешће се може потврдити на [страници Википедије](https://sr.wikipedia.org/wiki/%D0%92%D0%B8%D0%BA%D0%B8%D0%BF%D0%B5%D0%B4%D0%B8%D1%98%D0%B0%3A%D0%A3%D1%80%D0%B5%D1%92%D0%B8%D0%B2%D0%B0%D1%87%D0%BA%D0%B8_%D0%BC%D0%B0%D1%80%D0%B0%D1%82%D0%BE%D0%BD_-_%D0%A1%D0%B2%D0%B5%D1%82%D1%81%D0%BA%D0%B8_%D0%B4%D0%B0%D0%BD_%D0%BF%D0%B0%D0%BD%D1%82%D0%BE%D0%BC%D0%B8%D0%BC%D0%B5_2017) посвећеној овом маратону или пријавом на мејл kancelarija@vikimedija.org.

**Викимедија Србије** је невладино, нестраначко и непрофитно удружење, чији су циљеви промоција и подржавање стварања, сакупљања и умножавања слободног садржаја на српском језику искључиво на непрофитан начин, као и идеје да сви људи имају једнак приступ знању и образовању.

**Задужбина Викимедија** је међународна непрофитна организација која координира активностима независних националних огранака са којима дели исте циљеве и одржава **Википедију** и друге вишејезичке вики пројекте: **Викивести, Викиречник, Викикњиге, Викизворник, Викицитат, Викиверзитет и Викимедијину оставу.**